Maimane maak kapsie teen BTW-verhogingFoto: Negative Space/Pexels.com Mmusi Maimane, leier van die DA, sal Saterdag ŉ nasionale petisie van stapel stuur in Soshanguve in Gauteng om kapsie te maak teen die BTW-toename van 1% wat vandeesweek in die parlement tydens die begrotingsrede aangekondig is. Malusi Gigaba, minister van finansies, het Woensdag tydens sy begrotingsrede aangedui dat BTW van 14% na 15% sal verhoog. Maimane het gesê die toename sal ’n negatiewe uitwerking op die armes en werkloses hê. “Die toename van BTW, tesame met die reuseverhoging wat brandstofheffings betref, sal ’n styging in voedsel- en vervoerkoste vir alle Suid-Afrikaners inhou. Die ANC kan nie die armes laat betaal vir sy plundering van openbare geld nie,” het Maimane in ’n verklaring gesê. John Moodey, die DA se leier in Gauteng, en Solly Msimanga, burgemeester van Tshwane, sal hulle by Maimane aansluit.